​Persuni li jidher li huma mill-Albanija u r-Rumanija qed iduru postijiet ewlenin, ristoranti u ħwienet tax-xorb fejn joqgħodu idoqqu l-akkordjin u l-armonika. Wara li jdoqqu jduru l-imwejjed u jitolbu l-flus lin-nies preżenti. Newsbook.com.mt jinsab infurmat li fuq dawn il-persuni saru rapporti lill-Pulizija. Jirriżulta li dawn l-irġiel intlemħu f'Tas-Sliema, Buġibba, il-Belt Valletta, Marsaskala u Marsaxlokk, qed jitkellmu bit-Taljan u jsostnu li jridu l-flus biex jieklu. Fil-midja soċjali kien hemm min ikkumenta fuq dawn l-irġiel mużiċisti u qalu li għalkemm jgħidulhom li mhux interessati jibqgħu jippersistu li jingħataw il-flus. Qalu li mhux mużiċisti professjonisti u iktar idejqu lin-nies milli jagħtuhom gost bil-mużika. Oħrajn staqsew għaliex is-sidien ta' dawn l-istabbilimenti iħallu lil dawn il-barranin jagħtu fastidju lill-klijenti biex jittalbu. Newsbook.com.mt jinsab infurmat li skont il-Kodiċi Kriminali, Kapitlu 9 u Artiklu 338 huwa llegali li persuna tgħix ħajja ta' għażż u vagabundaġġ. Il-liġi Maltija tipprojbixxi li persuna tmur f'postijiet pubbliċi timmolesta lin-nies biex titlob għall-karità. Għalhekk persuni li jdejqu lil ħaddieħor għall-flus ikunu qed iwettqu reat kriminali u jiksru l-liġi. Newsbook.com.mt kien irrapporta kif nisa rumeni kienu qed iħabbtu l-bieb, jitolbu l-flus filwaqt li joqgħodu jittawlu ġewwa. F'Malta, mhux biss persuni barranin jittalbu, hekk kif fix-xhur li għaddew, Newsbook.com.mt kien irrapporta diversi każi ta' persuni jittalbu. Fosthom, raġel li kien qed jgħid li ħareġ mill-ħabs, kien qed iwaqqaf lin-nies u jitlob il-flus. Dan kien qed isostni li ma kellux fejn jgħix u lanqas xogħol. .td_uid_3_5ee4e98900152_rand.td-a-rec-img{text-align:left}.td_uid_3_5ee4e98900152_rand.td-a-rec-img img{margin:0 auto 0 0}